Mike Legarth (KF), 2013-05-16:
Tak, fru formand.
Bortset fra Liberal Alliance er de andre partier alle med.
Det består af tre elementer.
Der er først og fremmest energieffektiviseringer, hvor der bliver skabt incitamenter til at foretage energieffektiviseringer, der gør, at vi på den lange bane sparer penge til energi.
Det andet element er biomasse og biogas, som jo først og fremmest fortrænger kul og giver renere luft og samtidig med det egentlig gerne renere vand og alle de gode ting, der følger med miljø- og klimamæssigt.
Og som det tredje element har vi vind, nemlig havvindmøller, kystnære vindmøller og landvindmøller.
Men det, jeg sådan først og fremmest synes er værd at hæfte sig ved, når vi nu skal pille de bedste elementer ud, er den virksomhedspulje, der er nedsat.
Den kan medvirke til, at virksomhederne kan blive mere konkurrencedygtige, og den kan medvirke til grøn omlægning.
Jeg synes, det er rigtig godt, at en stor del af energiforliget omhandler havvindmølleparker, især dem på Vestkysten.
Jeg er jo fra Sydjylland og opstillet i Esbjerg.
Hver gang, jeg er der, ser jeg, hvor stor en effekt det giver for hele den landsdel.
Og vi skal jo udnytte alle tre parametre maksimalt frem mod 2050.
Så er der PSO-debatten, som jo selvfølgelig betyder noget, og det er jo vigtigt, at vi konstant og hele tiden og kontinuerligt forholder os til de udgifter, vi pålægger vores erhvervsliv i forhold til de udenlandske virksomheder, så vi sørger for, at konkurrenceevnen er i top, sådan at de virksomheder, der er placeret i Danmark, ikke rammes unødigt, og sådan at de kan levere de arbejdspladser og den vækst, vi er så afhængige af.
Det er selvfølgelig en stor problemstilling og meget uheldigt, at man i EU ikke stemte for Connie Hedegaards glimrende forslag om backloading, så vi kunne have fået CO2-kvoteprisen op, hvilket er helt nødvendigt, for at vi driver virksomhederne til at foretage de investeringer, der gør, at vi når den udledning, vi gerne vil.
Så lad os håbe, at den beslutning bliver omgjort.
Fra konservativ side vil vi sige: gerne hurtigst muligt.
Men altså, der er biomasse, biogas, vind, olie og gas i en stor sammenhæng, hvor vi udnytter det potentiale, de midler, de penge, der kommer ud af det, på den bedste måde.
Konservative er et grønt parti.
Men det er også en omlægning, der skal ske i balance, sådan at vi hele tiden sørger for, at virksomhederne kan betale den regning, der udstedes, og det samme gælder selvfølgelig over for borgerne.
Vi må jo ikke blive så ambitiøse og gå så meget foran, at regningen bliver for høj, og så den målsætning, vi forsøger at opnå, ikke er noget værd, fordi de andre lande ikke er med.
Så det gælder jo om, at vi nok viser vejen, men ikke mere end at de andre er med, så det foregår på en fair og retfærdig måde.
Vi ser skifergasudvinding som et stort potentiale.
Endnu er det jo i test.
Der er to forsøg, som ikke er færdiggjort, og det varer noget, inden vi ser det.
Men når det kommer, er der da muligheder i det, og vi er på ingen måde bekymrede på forhånd.
Vi afventer og ser de konklusioner, der kommer ud af det testarbejde og håber det bedste.
Vi må selvfølgelig ikke på nogen som helst måde spilde energi ved forfejlede projekter og tiltag, ligesom vi ikke må spilde penge og ressourcer med fejlagtige, uigennemtænkte satsninger og investeringer.
Det sidste, jeg synes er værd at nævne i den her sammenhæng, når vi nu sådan overordnet betragter det energipolitiske, er smart grid, altså den måde, hvorpå vi selv kan følge med i det energiforbrug, vi har.
Vi ser jo gerne, at hver eneste husstand har en fjernaflæst måler.
Det var vi også talsmand for i forliget og fik det også indarbejdet.
Det synes vi er rigtig godt.
Så kan man i ethvert hjem se, hvad forbruget er, og hvad prisen er, og gerne med digitale løsninger, automatiserede løsninger, elektroniske løsninger, sådan at man kan påvirke det allermest.
Men det skal jo rulles ud på en måde, der også er retfærdig og kan betales af borgerne.
Så vi håber på, at der kan skabes enighed om en frivillig aftale, sådan at folk selv tilslutter sig, i stedet for at det bliver trukket ned over hovedet på dem.
Jeg kan igen fremhæve Sydjylland som et mønsterområde, og det er jeg jo glad for, for der har energiselskabet rullet fjernaflæste målere ud for egen regning.
Det vil jeg håbe andre kigger til og kopierer, for det er der brug for.
Det er en fornuftig og god investering, som forbrugerne og borgerne er rigtig glade for.
Jeg kan kun bakke op om det.
Jeg håber, at det bliver en landsdækkende tendens.
Det var de overordnede kommentarer fra Det Konservative Folkeparti.